Diari Oficial de la Generalitat Valenciana


Sumari del DOGV 3174, del 02-02-1998 (1998/339)

ORDRE de 8 de gener de 1998, de la Conselleria de Medi Ambient, per la qual es convoquen dues beques per a la formació en l'Àrea d'Educació Ambiental.
------------------------------------------------------------------------------------------------------------------------------------------------------

### Dades del document

Número de DOGV
:   3174

Data del DOGV
:   02-02-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/339


Data del document
:   08-01-1998

Organisme emissor
:   Conselleria de Medi Ambient

Tipus de document
:   Ordre

ORDRE de 8 de gener de 1998, de la Conselleria de Medi Ambient, per la qual es convoquen dues beques per a la formació en l'Àrea d'Educació Ambiental. [1998/A339]
  
Els pressupostos de la Generalitat Valenciana per a 1998 preveuen la concessió de beques per a la realització d'estudis i la preparació de documentació relativa al sector ambiental de la Comunitat Valenciana.
  
Per això, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Article 1
  
La Conselleria de Medi Ambient convoca dues beques per a la formació professional de llicenciats en l'Àrea d'Educació Ambiental, les quals es regiran pel que disposen aquesta ordre i el Decret 108/1992, de 6 de juliol, del Govern Valencià.
  
Article 2
  
Podran optar a l'obtenció d'aquestes beques les persones que complisquen les requisits següents:
  
a) Ser espanyol o tenir la nacionalitat d'un dels estats membres de la Unió Europea.
  
b) Haver obtingut el títol de llicenciat amb posterioritat a l'any 1993.
  
c) No patir cap malaltia o discapacitat que impossibilite el compliment de les seues obligacions.
  
Article 3
  
El període de gaudi de les beques comprendrà des de l'adjudicació fins l'acabament de l'exercici 1998.
  
Article 4
  
Les beques estaran dotades amb 165.000 pessetes mensuals cadascuna, amb un import total màxim d'1.980.000 pessetes per beca. El finançament serà a càrrec de la línia codi 405/000/98, capítol IV del programa 442.60 dels pressupostos de la Generalitat Valenciana per a 1998.
  
L'import de les beques es pagarà mensualment, després de la certificació prèvia de la directora general d'Educació Ambiental de la Conselleria de Medi Ambient.
  
Article 5
  
La beca té per objecte la formació de llicenciats en la realització d'estudis i preparació de documentació relativa a educació ambiental.
  
Els becaris realitzaran els treballs que en aquest sentit els assigne la Direcció General d'Educació Ambiental, a fi d'assolir els objectius de pràctica professional i formació en l'Àrea d'Educació Ambiental.
  
El temps de dedicació serà de 35 hores setmanals. A més, el becari disposarà d'un màxim de 30 dies per a la dedicació a altres temes de formació, distribuïts en períodes d'un mínim de set dies.
  
Article 6
  
Les sol·licituds, emplenades segons el model de l'annex I normalitzat, s'hauran d'adreçar al conseller de Medi Ambient. Aquestes s'hauran de presentar al Registre General d'aquesta Conselleria, situat al carrer de l'Arquitecte Alfaro, número 39, 46512 València, o tramitar-se de qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds serà de 15 dies hàbils comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Article 7
  
Juntament amb la sol·licitud caldrà presentar el currículum de la persona sol·licitant i tot tipus de mèrits professionals, els quals hauran de ser acreditats mitjançant la compulsa, en el moment de presentació de les sol·licituds.
  
El currículum es valorarà d'acord amb el següent barem:
  
a) Expedient acadèmic: fins 2 punts.
  
b) Cursos i activitats formatives relacionades amb l'àrea de formació de la beca: fins a 2 punts.
  
c) Experiència professional relacionada amb l'àrea de formació de la beca: fins a 2 punts.
  
d) Idiomes comunitaris: fins a 1 punt.
  
f) Altres mèrits: fins a 1 punt.
  
Article 8
  
El procés de selecció constarà de les fases següents:
  
1. La comissió a què fa referència l'article 9 d'aquesta disposició avaluarà els mèrits aportats per cada sol·licitant, prenent en consideració únicament aquells que siguen acreditats documentalment.
  
2. Els candidats que obtinguen 4 punts o més en la fase anterior seran convocats per a la realització d'una entrevista sobre coneixements generals de la matèria de la beca, la data de realització de la qual es farà pública mitjançant un anunci en el tauler de la Conselleria de Medi Ambient (carrer de l'Arquitecte Alfaro, núm. 39, 46452 València), a la planta baixa. L'entrevista es valorarà amb un màxim de 6 punts.
  
Sumats els punts obtinguts en la primera fase i segona, se seleccionaran els candidats per ordre de puntuació i s'exposarà la llista en el tauler esmentat durant 10 dies per a la fase d'al·legacions.
  
3. Una vegada resoltes les al·legacions presentades, la comissió avaluadora elaborarà la llista definitiva dels candidats seleccionats, que serà exposada en el tauler d'anuncis de la Conselleria, i elevarà la proposta de concessió de beques al conseller.
  
Article 9
  
Les beques es concediran per resolució del conseller de Medi Ambient, en el termini màxim de dos mesos comptadors des de la data de la publicació d'aquesta ordre, a proposta d'una comissió avaluadora formada per:
  
Presidenta: la directora general d'Educació Ambiental o persona a qui delegue per a aquest fi.
  
Secretari: un representant de la Secretaria General Administrativa.
  
Vocals: tres tècnics designats per la directora general d'Educació Ambiental.
  
Article 10
  
Seran obligacions dels becaris:
  
1. Acceptar i complir les normes establides en l'articulat d'aquesta convocatòria, com també les instruccions que durant el període de vigència de la beca reben de la Direcció General.
  
2. Començar el gaudi de la beca dins del termini que se'ls assenyale i exercir la seua tasca sense que cap altre compromís no impedisca ni dificulte la consecució i el compliment dels compromisos adquirits
  
3. Totes les activitats que calguen per al compliment dels objectius previstos.
  
4. Les beques són incompatibles amb el gaudi de qualsevol altra beca ajuda o activitat laboral regular que implique una remuneració econòmica fixa. La infracció d'aquesta regla deixarà sense efecte la beca.
  
5. La condició de becari no genera cap relació laboral ni administrativa amb la Generalitat Valenciana.
  
Article 11
  
Es constituirà una borsa de reserva amb els aspirants que no resulten adjudicataris de les beques, prioritzats per ordre de puntuació, per a cobrir les vacants per incidències, renúncies, abandonaments o incompliments que puguen sorgir durant el període de gaudi.
  
Article 12
  
Amb la finalitat de donar cobertura sanitària a les persones adjudicatàries de les beques, seran incloses en un pòlissa col·lectiva que se subscriurà amb una entitat asseguradora.
  
Article 13
  
La directora general d'Educació Ambiental queda facultada per resoldre les incidències que sorgisquen durant el període de gaudi de les beques, i podrà deixar-les sense efecte, després d'haver donat audiència a les persones interessades, en els supòsits següents:
  
a) Incompliment de les obligacions.
  
b) No realitzar l'activitat que va motivar la concessió.
  
c) Deixar de reunir els requisits exigits en la convocatòria.
  
DISPOSICIÓ ADDICIONAL
  
Segons disposa l'Ordre de 26 de setembre de 1994, de la Conselleria d'Economia i Hisenda, sobre la tramitació avançada d'expedient de despesa, la convocatòria de les beques estarà condicionada a l'existència en els pressupostos de 1998 de crèdit adequat i suficient per a fer-ho.
  
Així mateix, segons l'esmentada ordre, tots els actes dictats s'entendran condicionats al fet que, en dictar la resolució de concessió de beques, es mantinguen les mateixes circumstàncies, de fet i de dret, existents en el moment en què es van produir aquells actes.
  
DISPOSICIÓ FINAL
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 8 de gener de 1998
  
El conseller de Medi Ambient,